Un cetăţean ucrainean, care era urmărit internaţional de către autorităţile din Austria pentru săvârşirea de infracţiuni informatice, a fost capturat de poliţiştii de frontieră din judeţul Suceava, au anunţat, sâmbătă, reprezentanţii Poliţiei de Frontieră.
Potrivit acestora, bărbatul de 39 de ani s-a prezentat, sâmbătă dimineaţă, în Punctul de Trecere a Frontierei Siret pentru efectuarea formalităţilor de frontieră, pe sensul de intrare în România, la volanul unui autoturism înmatriculat în Ucraina.
„În urma verificărilor specifice efectuate, poliţiştii de frontieră au constatat faptul că pe numele cetăţeanului este emis un mandat european de arestare, alertă introdusă de Austria pentru săvârşirea de infracţiuni informatice”, a precizat Poliţia de Frontieră.
Ucraineanul va fi predat Serviciului de Investigaţii Criminale al Inspectoratului de Poliţie Judeţean Suceava.